Vladimirci se nalaze na bregu iznad puta Šabac — Valjevo. Poodavno je varoš koja se sporo razvijala, zbog udaljenosti od glavnih komunikacija, iako je od prvih dana sticanja nacionalne samostalnosti bila administrativni centar za Posavotamnavu. U 19. veku u Vladimircima je podignuta tzv. sreska zgrada, a pre Prvog svetskog rata sagrađena je zgrada u kojoj je danas skupština opštine. Posle Drugog svetskog rata podignut je Spomen dom palih boraca sa funkcijama doma kulture, zgrada Osnovne škole, više stambenih i drugih objekata. Poljoprivreda je bila i ostala okosnica razvoja ove opštine.